 السؤال علاش ماكينش عيد الرجل ؟ ؟ حسيت بحالا كايقولو لينا تانتعاملو معاك على قد عقلك ، هاكي وردة اليوم وغدا نخرجوها منك !! او بحال داك الدري الصغير اللي تايشريو ليه حوايج العيد وملي تايجمع الصرف ويكون فرحان بالفلوس وتايحلم يشري الفانيد ، تايقولو ليه آرا نخزنوهم ليك وماعمرو تايبقى يشوفهم ... عيد تانشوف فيه الضحك على عقولنا ماشي تكريمنا ... ولا نقوليكم فعلا راكم كرمتونا في الشمس وطحنتونا ماشي كرمتونا التكريم اللي نستحقوه ... عيد استهلاكي !! بيعو الورد وبيعو الهضرة وبيعونا معاهم في سوق النخاسة ... العيب ماشي كلو على الرجال العيب حتى على المرأة عدوة المرأة .... نعم المرأة هي اللي تاتقول للبنت ايلا ضربها خوها وخا صغر منها هو راجل ، و مايشقاش حيت راجل ، ويخرج ويتسارى وانتي تبقاي في الدار حيت راجل ، و سعدي وفرحي بسيد الرجال وانتي غير امراة .... وزيد عليهم حتى اللي دايرين فيها حداثيات ومثقفات ، واللي محيحين على حقوق المرأة ، وملي تشوفك لابسة ميني ولا شورط او صدرك عريان تقوليك الحرية ماشي هي التعري الحرية في الراس ، و دوي معاها ضربك بروصية للفم ، أو حاولي تناقشي معاها ماتعطيكش وقت لسماع رأيك لأنها تاتقول انتوما اللي تاتخليو الرجال يشوفوا فينا كسلعة ... هاناري على تهمة يا أختي يا اللي دايره فيها فاهمة وواعية . كوني مثقفة أو أنادي بالحرية ماشي بالضروري نلبس سروال ونجمع شعري وندير نضاضر باش نعطيك الانطباع أني ماشي سلعة ، وماشي ضروري ندير كرافطة باش تعرفي من شكلي أنني أدافع مثلك على حقوق النساء ، المظهر عمرو ماكان تايوحي بالثقافة من عدمها وعمر الفكر ما كان تايلغي الأنوثة .... مافيها باس ملي نكون باغا نقرا كتاب ندير ماسك لوجهي ، ونهتم بضفاري وشعري وأنا تانتفرج في وثائقي على السياسة والمجتمع ، وكانظن ماشي مشكل إيلا لبست وتأنقت فكرا وشكلا وملي نشوف في المراية نفرح براسي انثى جميلة مغرية من أجلي أنااااااا وفي نفس الوقت عندي عقل وفكر يحير الرجال ويفقدهم توازنهم شكلا و موضوعا ... لأن الإنسان السوي الخالي من العقد مهما بلغت مرتبته تايبغي يحس أنه مرغوب فيه من الجنس الآخر وكانبغيو نسمعو الإطراء عادي شحال من راجل تايبغي يسمع أنت مثقف وزوين وأنيق ماشي ضروري يكون مشعكك و ريحتو تاتقبس بالكارو مشط شعرك اسيدي و دير بارفان ... وشحال من إمرأة كاتبغي تسمع أنها غزالة ومثقفة حتى المنقبة اللي تاتخفي جمالها تاتبغي تسمع اطراء على دينها وورعها وتقواها .. ولا عيب في ان تكوني جميلة ومثقفة ... ونساو قول شارل بودلير لا اسكت أنت نيت أنا من حقي نكون جميلة ونهضر ونفكر ونكتب ونرقص ...... تعلمي ماتخافيش من جمالك و جسدك لأنه لن يلغي عقلك ، العقل في بلاصتو والزين في بلاصتو .... رسائلي للكبار فهما لا الكبار سنا . الله يجيب اللي يفهمنا ولا يعطيناش . 
في عيد المرأة !!: تعلمي ماتخافيش من جمالك راه جسدك ما كيلغيش عقلك